同吳興尉錢濟明南溪泛舟
作者：釋道潜
朝代：宋

paragraphs: 枇杷弄實梅欲黄，海氣冥冥錯昏晝。
僧坊亭午隘可鄙，畫舸從君逐溪溜。
斗欣紛翳眼前失，但覺波光翻縠縐。
蘋花洗雨白雪香，荷柄吹風青玉瘦。
回看行人走南北，蠢蠢岸傍如蟻鬭。
一竿落日麗樵明，繞郭雲山相倚構。
嶄嶄青壁映彤霞，轉盼忽驚開錦繡。
好將傑句爲余寫，天乞君才多穎茂。
錦囊玉刻厭傳玩，燕尾蠶頭吾未究。
輕橈欲動蹇淹留，城上哀笳凄已奏。